b'\n_START_ARTICLE_\nCvetni prah (\xc4\x8debelarstvo)\n_START_SECTION_\nKako \xc4\x8debele nabirajo cvetni prah\n_START_PARAGRAPH_\n\xc4\x8cebela na enem poletu obiskuje praviloma samo eno vrsto cvetov in zbira torej samo eno vrsto cvetnega prahu. Ko \xc4\x8debela sede na cvet, jo popra\xc5\xa1i mno\xc5\xbeica pelodnih zrnc. Telo ima pokrito z drobnimi puhastimi dla\xc4\x8dicami, na katere se ujamejo zrnca cvetnega prahu. Med letom se \xc4\x8debela \xc4\x8disti in spravi ves pelod proti spodnjemu delu trebuha oz. do zadnjih nog, kjer ima posebno napravo(ko\xc5\xa1ek in \xc5\xa1\xc4\x8detko) za zbiranje cvetnega prahu._NEWLINE_Nabrani cvetni prah vla\xc5\xbei s slino, z medi\xc4\x8dino, nabrano na istem cvetu ali z medom iz svojega mednega \xc5\xbeelod\xc4\x8dka. Med vsakim letom prenese 7 do 24 miligramov cvetnega prahu v panj, nato ga omete v celice satja, mlaj\xc5\xa1e \xc4\x8debele v panju, ki \xc5\xa1e ne izletavajo, pa ga z glavo tla\xc4\x8dijo, da ga spravijo v celice \xc4\x8dim ve\xc4\x8d, obenem pa s tem tudi iztisnejo zrak. Celice napolnijo le do dveh tretjin, nato pelod pokrijejo z medom, da se ne pokvari. Cvetni prah je glavna hrana za zarod li\xc4\x8dink, iz katerega se razvije nov roj.\n_START_SECTION_\nSestava cvetnega prahu\n_START_PARAGRAPH_\nKadar govorimo o sestavi cvetnega prahu, moramo upo\xc5\xa1tevati razlike med posameznimi vrstami peloda. Koli\xc4\x8dina posameznih sestavin je odvisna od vrste rastlin oz. cvetov._NEWLINE_Poleg beljakovin vsebuje tudi veliko prostih aminokislin, in sicer odkrili so kar 20 do 22 naravnih aminokislin, od tega osem za \xc4\x8dloveka nujno potrebnih. Ugotovili so, da vsebuje 100 g cvetnega prahu toliko aminokislin kot 500 g govedine ali 7 jajc, in da torej 30 g peloda popolnoma zadostuje za pokrivanje dnevne potrebe po esencialnih beljakovinah pri odraslem \xc4\x8dloveku. Med aminoksilinami, ki jih vsebuje cvetni prah, so najpomembnej\xc5\xa1e arginin, histidin,  izolevcin, levcin,  lizin  ter metionin.Cvetni prah vsebuje tudi vodo in ogljikove hidrate (enostavna sladkorja glukoza in fruktoza ter laktoza), katerih vsebnost se giblje med 35 in 40%. Ma\xc5\xa1\xc4\x8dob je v cvetnem prahu povpre\xc4\x8dno okoli 5\xc2\xa0% (pri nekaterih vrstah presega tudi 20%). Te ma\xc5\xa1\xc4\x8dobe vsebujejo velik dele\xc5\xbe nenasi\xc4\x8denih ma\xc5\xa1\xc4\x8dobnih kislin, ki vplivajo na raven holesterola v krvi. Poleg tega so v cvetnem prahu vsi vitamini, ki jih potrebuje \xc4\x8dlove\xc5\xa1ki organizem, zlasti vitamini skupine B, vitamini A, C, biotin in E, bioflavonoidi, rudninske snovi in elementi v sledeh ter razli\xc4\x8dne druge snovi,  kot so encimi, antibioti\xc4\x8dne snovi, snov, ki spodbuja rast in rutin, ki krepi stene drobnih krvnih \xc5\xbeilic, kapilar.\n_START_SECTION_\nAlergije in kontraindikacije\n_START_PARAGRAPH_\nSpomladi, ko v ozra\xc4\x8dju mrgoli mno\xc5\xbeica razli\xc4\x8dnih vrst cvetnega prahu, ki jih vdihavamo, nekatere ljudi prizadenejo bolj ali manj resne alergi\xc4\x8dne te\xc5\xbeave. Ta cvetni prah lebdi v zraku in ga nosi veter, ga ne nabirajo \xc4\x8debele, nima hranilnih snovi, zanj pa je zna\xc4\x8dilna visoka alergenost. Ko namre\xc4\x8d govorimo o cvetnem prahu v apiterapiji, mislimo na entomofilni cvetni prah, ki ga nabirajo \xc4\x8debele._NEWLINE_Eden najpogostej\xc5\xa1ih znakov preob\xc4\x8dutljivosti je alergijski rinitis (seneni nahod ). Znaki so podobni hudemu nahodu: dra\xc5\xbeenje nosu, solzenje in kihanje. Nekateri ljudje imajo hude glavobole, ka\xc5\xa1ljajo, te\xc5\xbeko dihajo in postanejo razdra\xc5\xbeljivi. O\xc4\x8desne veznice se vnamejo in pordijo, sluznica nosu ote\xc4\x8de, zaradi \xc4\x8desar se nos zama\xc5\xa1i in pojavi se izcedek._NEWLINE_Pri nekaterih ljudeh se pojavijo znaki alergije tudi pri u\xc5\xbeivanju cvetnega prahu. Tak\xc5\xa1ni primeri so sicer redki, u\xc5\xbeivanje peloda moramo takoj prekiniti._NEWLINE_Pogostej\xc5\xa1e so te\xc5\xbeave pri prebavljanju cvetnega prahu. Zrnca cvetnega prahu varuje zelo odporna ovojnica, ki jo \xc5\xbeelod\xc4\x8dni sokovi te\xc5\xbeko na\xc4\x8dnejo._NEWLINE_U\xc5\xbeivanje cvetnega prahu je potrebno omejiti ali celo opustiti pri motnjah delovanja ledvic, saj predstavlja izlo\xc4\x8danje nekaterih smol v varovalni ko\xc5\xbeici peloda dodaten napor za ledvice.\n_START_SECTION_\nDruga uporaba\n_START_PARAGRAPH_\nCvetni prah je u\xc4\x8dinkovito sredstvo za pomlajevanje ko\xc5\xbee, saj vsebuje znatne koli\xc4\x8dine nukleinskih kislin, ki dobro prodrejo v ko\xc5\xbeo, vitamine in rudninske snovi.\n_START_SECTION_\nTerapija s cvetnim prahom\n_START_PARAGRAPH_\nNajbolj je priporo\xc4\x8dljiva spomladi ali ob menjavi letnih \xc4\x8dasov. Za\xc4\x8dnemo z eno kavno \xc5\xbeli\xc4\x8dko na te\xc5\xa1\xc4\x8de, organizem navajamo en teden, nato pove\xc4\x8damo odmerek na 15 g (ena jedilna \xc5\xbelica). \xc4\x8cez dva tedna lahko preidemo na dva dnevna odmerka po 15 g. \xc4\x8ce ho\xc4\x8demo dose\xc4\x8di \xc5\xbeelene u\xc4\x8dinke nadaljujemo tako vsaj en mesec. Priporo\xc4\x8dljivo je, da terapijo ponovimo nekajkrat na leto, ob menjavi letnega \xc4\x8dasa, in tako poskrbimo za svoje zdravje.'